Publication: Magyar Közlöny
Issue: MK-2011-14 (Year: 2011, Number: 14)
Era: contemporary
Section: szóló 1992. évi XXII. törvény (a továbbiakban: Mt.) a munka világában a korábbi szabályozáshoz képest jelentõsen
Paragraph Index: 536

2. A Ktjt.-t az Alkotmány 2010. május 25-i módosításának 4. §-a által megállapított 40. § (3) bekezdése alapján alkotta meg az Országgyûlés. Az Alkotmánynak ez a rendelkezése arra ad felhatalmazást a törvényhozónak, hogy a minisztériumok, a kormány alá rendelt szervek alkalmazottainak jogállását, díjazását, felelõsségre vonásuk módját külön törvényben szabályozza. A Ktjt. hatálybalépésével a közigazgatási szervezeti rendszerben dolgozó tisztviselõk közszolgálati jogviszonyát két egymástól eltérõ jogállást biztosító törvény szabályozza. A Ktjt. hatálya alá a Kormány alá rendelt államigazgatási szervezetben (Miniszterelnökség, minisztériumok, kormányhivatalok, központi hivatalok, helyi, területi államigazgatási szervek, megyei, fõvárosi kormányhivatalok, a rend õrség, vám- és pénzügyõrség, a büntetés-végrehajtás és a katasztrófavédelem szervei) foglalkoztatott tisztviselõk – a kormánytisztviselõk közszolgálati jogviszonyai tartoznak. A Ktv. szabályozza az autonóm államigazgatási szervek (Gazdasági Versenyhivatal, Közbeszerzések Tanácsa, Pénzügyi Szervezetek Állami Felügyelete, Nemzeti Média és Hírközlési Hatóság), a helyi önkormányzatok, a Köztársasági Elnök Hivatala, az Országgyûlés Hivatala, az Alkotmánybíróság Hivatala, az Országgyûlési Biztosok Hivatala, az Állami Számvevõszék, a Magyar Tudományos Akadémia Titkársága, az Állambiztonsági Szolgálatok Történeti Levéltára köztisztviselõinek közszolgálati jogviszonyát. A Ktjt. – bár a szabályozás logikája a zárt rendszerû közszolgálatokra jellemzõ szabályozást követi, széles körben rendeli alkalmazni a Ktv. szabályait – a kormánytisztviselõi jogviszony megszüntetésére vonatkozó szabályaival alapvetõen változtatta meg a kormánytisztviselõk tekintetében a Ktv. által kialakított közszolgálati rendszert, megszüntette a közszolgálati jogviszonyok Ktv. által biztosított relatív stabilitását is. A Ktjt. 10. § (1) bekezdése úgy rendelkezik, hogy a kormánytisztviselõi jogviszonyokban a Ktv.-nek a jogviszony felmentéssel történõ megszüntetésének szabályai nem alkalmazandók, s e szabályok helyett a 8. § (1) bekezdés b) pontjában úgy rendelkezik, hogy a kormánytisztviselõi jogviszonyt a munkáltató felmentéssel indokolás nélkül megszüntetheti. E jogi megoldás mellett a jogalkotó a törvény indokolásában a következõképpen érvelt: „A fentiek alapján jelentõs rendszertani következetlenség és aszimmetria jellemzi a hatályos Ktv.-t a központi államigazgatás vonatkozásában, amennyiben a köztisztviselõ (Ktv. 16. §) bármikor, indokolás nélkül 2 hónap lemondási idõvel megszüntetheti jogviszonyát, amely adott esetben egy állami feladat ellátását is veszélyeztetheti. Ezzel szemben az állam, mint munkáltató csak valós és okszerû indokolással alátámasztottan, meghatározott esetekben és olyan jogcímen (alkalmatlanság) szüntetheti meg a közszolgálati jogviszonyt, amely a mai bírói gyakorlat szerint lényegében alkalmazhatatlan. Nincs alkotmányos, célszerûségi vagy etikai alapja annak, hogy a köztisztviselõk a többi foglalkoztatotthoz képest – éppen az állammal szemben – kiemelt védelmet élvezzenek, és de facto felmenthetetlenné váljanak az állami feladatok végrehajtása során. Sõt, a jelenlegi fokozott védelem jelentõs részben okolható azért, hogy a magyar közigazgatás hatékonysága alacsony és közmegítélése rossz. Az Alkotmánybíróság elvi éllel kimondta, hogy a jogviszony szabad felmondásának joga a munkáltatót és a munkavállalót egyaránt megilleti. A törvény – többek között – ezt az alapelvet is érvényesíteni kívánja [ld.: 67/2009. (VI. 29.) AB hat.]. A fentiek alapján méltányos megoldás, hogy az államot – ebben az elismerten számára alkotmányosan erõsebb helyzetében – megillesse az a jog, hogy legalább olyan feltételekkel szüntethesse meg a jogviszonyt, mint a kormánytisztviselõ, azaz indokolás nélkül, 2 hónapos felmentési idõvel.” Az Alkotmánybíróságnak az indítványok alapján azt kellett vizsgálnia, hogy az Alkotmánynak az indítványozók által felhívott valamely rendelkezése alapján megállapítható-e a vitatott szabály alkotmányellenessége.

Source: https://magyarkozlony.hu/hivatalos-lapok/8f65c53c3f4493a061b95b7d0b858c0d5b5ad7b5/dokumentumok/944b7ce16c10df93e3a6ade46bf0a37c30262bd8/letoltes